**DĖL UŽSIENIEČIŲ IR LIETUVOS RESPUBLIKOS PILIEČIŲ, ATVYKUSIŲ AR GRĮŽUSIŲ GYVENTI IR DIRBTI LIETUVOS RESPUBLIKOJE BEI NEMOKANČIŲ LIETUVIŲ KALBOS, UGDYMO IŠLYGINAMOSIOSE KLASĖSE IR IŠLYGINAMOSIOSE MOBILIOSIOSE GRUPĖSE**

2022 m. kovo 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos švietimo ir mokslo ministro 2005 m. rugsėjo 1 d. įsakymu Nr. ISAK-1800 „Dėl Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose grupėse tvarkos aprašo patvirtinimo“ patvirtinto Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose mobiliosiose grupėse tvarkos aprašo 5 punktu, Rokiškio rajono savivaldybės taryba n u s p r e n d ž i a:

Formuoti išlyginamąsias klases ir išlyginamąsias mobiliąsias grupes užsieniečiams ir Lietuvos Respublikos piliečiams, atvykusiems ar grįžusiems gyventi ir dirbti Lietuvos Respublikoje bei nemokantiems lietuvių kalbos, Rokiškio r. Obelių gimnazijoje, Rokiškio Senamiesčio progimnazijoje ir Rokiškio Juozo Tumo-Vaižganto gimnazijoje.

Šis sprendimas per vieną mėnesį gali būti skundžiamas Regionų apygardos teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos nustatyta tvarka.

Savivaldybės meras Ramūnas Godeliauskas

Jolita Geidanienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL UŽSIENIEČIŲ IR LIETUVOS RESPUBLIKOS PILIEČIŲ, ATVYKUSIŲ AR GRĮŽUSIŲ GYVENTI IR DIRBTI LIETUVOS RESPUBLIKOJE BEI NEMOKANČIŲ LIETUVIŲ KALBOS, UGDYMO IŠLYGINAMOSIOSE KLASĖSE IR IŠLYGINAMOSIOSE MOBILIOSIOSE GRUPĖSE“ AIŠKINAMASIS RAŠTAS**

 **Sprendimo** **projekto tikslai ir uždaviniai.** Priskirti Rokiškio rajono savivaldybės mokykloms esant reikalui, formuoti išlyginamąsias klases ar grupes, kuriose būtų mokoma lietuvių kalbos atvykusiems užsienio piliečiams ar iš užsienio grįžusiems gyventi Lietuvos Respublikos piliečiams.

 **Teisinio reguliavimo nuostatos.** Lietuvos Respublikos švietimo ir mokslo ministro 2005 m. rugsėjo 1 d. įsakymas Nr. ISAK-1800 „Dėl Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose grupėse tvarkos aprašo patvirtinimo“.

 **Sprendimo projekto esmė.** Užsieniečių ir Lietuvos Respublikos piliečių, atvykusių ar grįžusių gyventi ir dirbti Lietuvos Respublikoje, vaikų ir suaugusiųjų ugdymo išlyginamosiose klasėse ir išlyginamosiose grupėse tvarkos aprašo 5 punkte nurodyta, kad „išlyginamosios klasės ir mobiliosios grupės mokykloje komplektuojamos steigėjo sprendimu.“. Išlyginamoji klasė ir mobilioji grupė komplektuojama asmenims (kurie nemoka lietuvių kalbos) lietuvių kalbai mokytis. Išlyginamoji mobilioji grupė ̶ ne didesnė kaip 4 nemokančių lietuvių kalbos mokinių grupė, išlyginamoji klasė ̶ ne didesnė kaip 15 asmenų grupė. Pasitarus su mokyklų vadovais, nutarta, esant reikalui, išlyginamąsias klases ir mobiliąsias grupes steigti Obelių gimnazijoje, Rokiškio Senamiesčio progimnazijoje ir Rokiškio Juozo Tumo-Vaižganto gimnazijoje.

 **Laukiami rezultatai.** Teisės aktų vykdymas. Bus sudaryta galimybė pageidaujantiems užsieniečiams ir grįžusiems gyventi Lietuvos Respublikos piliečiams mokytis lietuvių kalbos.

 **Finansavimo šaltiniai ir lėšų poreikis.** Papildomų savivaldybės biudžeto lėšų nereikės.

 **Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalimi numatytais veiksniais, todėl teisės aktas nevertinamas antikorupciniu požiūriu.

Švietimo ir sporto skyriaus vyriausioji specialistė Jolita Geidanienė